**Lelea vitează**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Frunză verde pălămidă,

Plină-i ţara de omidă,

De omidă ungurească

Şi de gârgără săsească!

Măi copii, copii români,

De-aveţi suflet, de-aveţi mâini,

Hai cu lelea la plivit,

La plivit, la curăţit;

Cine are flintă grea

Puie şapte gloanţe-n ea;

Cine are topor mare

Scoată-mi-l la foc de soare;

Cine are bardă mică

Facă-i buza subţirică,

Când s-a repezi prin gloate

Să dea sărut de moarte.

Eu n-am flintă, n-am secure,

Nici am ghioagă din pădure,

Dar câţi dinţi eu am în gură

Îs făcuţi pe muşcătură;

Câte degete am la mâini

Îs tot leaturi de păgâni!